สรุปภาพรวม เศรษฐกิจ ภาคตะวันออก
“จังหวัดที่มีรายได้เฉลี่ยต่อหัวสูงสุดของประเทศไทย” “ภาคที่มีนิคมอุตสาหกรรมมากที่สุดในประเทศไทย” “ฐานการผลิตของอุตสาหกรรมขนาดใหญ่ โดยเฉพาะอุตสาหกรรมพลังงาน ปิโตรเคมี ล้วนตั้งอยู่ที่นี่”
15 ต.ค. 2563

สรุปภาพรวม เศรษฐกิจ ภาคตะวันออก /โดย ลงทุนแมน
“จังหวัดที่มีรายได้เฉลี่ยต่อหัวสูงสุดของประเทศไทย”
“ภาคที่มีนิคมอุตสาหกรรมมากที่สุดในประเทศไทย”
“ฐานการผลิตของอุตสาหกรรมขนาดใหญ่ โดยเฉพาะอุตสาหกรรมพลังงาน ปิโตรเคมี ล้วนตั้งอยู่ที่นี่”
ทั้งหมดที่ว่ามา คือสิ่งที่เกิดขึ้นในภาคตะวันออก 
แล้ววันนี้ ภาคตะวันออก มีความสำคัญต่อเศรษฐกิจไทยมากแค่ไหน?
ลงทุนแมนจะมาสรุปให้ฟัง
╔═══════════╗
พบกับ หนังสือ ลงทุนแมน 13.0 ที่อัดแน่นไปด้วยกรณีศึกษาและมุมมองธุรกิจที่น่าสนใจ
พร้อมให้คุณเป็นเจ้าของแล้ววันนี้ที่
Lazada: 
Shopee: 
╚═══════════╝
ภาคตะวันออกของไทย มีจำนวนประชากรประมาณ 5.9 ล้านคน 
หรือประมาณ 8% ของจำนวนประชากรไทย
ซึ่งไม่รวมประชากรแฝงที่มาทำงานในพื้นที่นี้
แต่รู้ไหมว่า ภาคตะวันออกมีพื้นที่เพียง 34,380 ตารางกิโลเมตร หรือประมาณ 6% ของพื้นที่ประเทศไทย 
ภาคตะวันออก จึงเป็นภูมิภาคที่มีเนื้อที่เล็กที่สุดในบรรดา 6 ภูมิภาค ของประเทศไทย
แม้จะเป็นภูมิภาคที่มีเนื้อที่เล็กที่สุดในประเทศไทย แต่ภาคตะวันออก กลับเป็นภูมิภาคที่เป็นกำลังสำคัญในการขับเคลื่อนเศรษฐกิจของประเทศ
ในอดีต ภาคเกษตรกรรมเคยมีบทบาทสำคัญต่อเศรษฐกิจของภาคตะวันออก เนื่องจากคนในพื้นที่ นิยมทำไร่ ทำนา ปลูกพืชสวนพืชไร่ และทำประมง
แต่ปัจจัยสำคัญที่ทำให้ภาคตะวันออกเปลี่ยนจากหน้ามือเป็นหลังมือก็คือ แผนพัฒนาเศรษฐกิจและสังคมแห่งชาติ ฉบับที่ 5 (พ.ศ. 2525-2529)
ภายใต้แผนดังกล่าว มีโครงการพื้นที่ชายฝั่งทะเลตะวันออก หรือ Eastern Seaboard เกิดขึ้น
โดยเป้าหมายของโครงการดังกล่าวคือ การเปลี่ยนอุตสาหกรรมเบามาเป็นอุตสาหกรรมหนัก และอุตสาหกรรมเชิงพาณิชย์ เพื่อสร้างมูลค่าเพิ่มทางเศรษฐกิจให้แก่ประเทศในระยะยาว
และโครงการนี้เอง ที่เป็นจุดเปลี่ยนครั้งสำคัญ 
ที่ทำให้ภาคตะวันออก สามารถดึงดูดให้โรงงานหลายแห่งเข้ามาตั้งถิ่นฐาน 
ซึ่งตามมาด้วยการไหลเข้ามาของแรงงาน ทั้งจากภูมิภาคอื่น และต่างประเทศ
สิ่งที่เกิดขึ้นหลังจากนั้น
คือเศรษฐกิจในหลายจังหวัดในภาคตะวันออก เติบโตต่อเนื่องอย่างยาวนาน
ในช่วงปี พ.ศ. 2554-2561 เศรษฐกิจของภาคตะวันออกเติบโตเฉลี่ยปีละ 6.0% ซึ่งมากกว่าการเติบโตทางเศรษฐกิจของไทยที่เติบโตเฉลี่ยปีละ 4.5%
ในปี 2561 ภาคตะวันออก มีขนาดเศรษฐกิจประมาณ 3 ล้านล้านบาท คิดเป็นประมาณ 18% ของมูลค่า GDP ประเทศไทย
ขณะที่รายได้เฉลี่ยต่อหัวของคนไทยทั้งประเทศอยู่ที่ 236,815 บาท แต่ภาคที่ตะวันออก มีรายได้เฉลี่ยต่อหัวสูงถึง 508,568 บาท
และตัวเลขดังกล่าวยังมากกว่ารายได้เฉลี่ยต่อหัว ของคนกรุงเทพฯ และปริมณฑล ที่เท่ากับ 457,399 บาท เสียอีก
และถ้าลองมาดูจังหวัดที่มีรายได้เฉลี่ยต่อหัวสูงสุดในปี พ.ศ. 2561
1. ระยอง รายได้ต่อหัวเท่ากับ 1,067,449 บาท
2. กรุงเทพฯ รายได้ต่อหัวเท่ากับ 604,421 บาท
3. ชลบุรี รายได้ต่อหัวเท่ากับ 566,801 บาท
4. ปราจีนบุรี รายได้ต่อหัวเท่ากับ 513,789 บาท
5. ฉะเชิงเทรา รายได้ต่อหัวเท่ากับ 469,539 บาท
จะเห็นว่า ในบรรดา 5 จังหวัด ที่มีรายได้เฉลี่ยต่อหัวสูงสุด เป็นจังหวัดในภาคตะวันออกถึง 4 จังหวัด
โดยปัจจุบัน ภาคอุตสาหกรรม คือภาคส่วนที่มีความสำคัญต่อการเติบโตทางเศรษฐกิจของของภาคตะวันออกเป็นอย่างมาก
ซึ่งหนึ่งในอุตสาหกรรมที่ขับเคลื่อนเศรษฐกิจของภาคตะวันออก คือ อุตสาหกรรมการผลิต ที่มีมูลค่าสูงกว่า 1.5 ล้านล้านบาท ซึ่งคิดเป็นครึ่งหนึ่งของ GDP ภาคตะวันออก
อุตสาหกรรมการผลิตที่ว่านี้ ยกตัวอย่างเช่น อุตสาหกรรมยานยนต์, เครื่องใช้ไฟฟ้า, ชิ้นส่วนอิเล็กทรอนิกส์, สินค้าอุปโภคและบริโภค, เคมีภัณฑ์
และด้วยภาคตะวันออก เป็นที่ตั้งของนิคมอุตสาหกรรมหลายแห่ง 
จึงทำให้ภูมิภาคแห่งนี้ได้รับฉายาว่า “เมืองแห่งนิคมอุตสาหกรรมของประเทศไทย”
โดยในปัจจุบัน ประเทศไทยมีจำนวนนิคมอุตสาหกรรม 59 แห่ง ซึ่งกระจายอยู่ใน 18 จังหวัด
ที่น่าสนใจคือ ในจำนวน 59 แห่ง เป็นนิคมอุตสาหกรรม ที่อยู่ในภาคตะวันออกถึง 42 แห่ง
ที่เป็นแบบนี้ก็เพราะว่า ภาคตะวันออก มีท่าเรือเชิงพาณิชย์หลายแห่ง เช่น ท่าเรือแหลมฉบัง ท่าเรือมาบตาพุด และที่ตั้งของภูมิภาค ยังมีระยะทางไม่ไกลจากกรุงเทพฯ อีกทั้งยังมีเส้นทางการขนส่งที่สะดวกทั้งทางถนนและทางอากาศ
สำหรับอีกหนึ่งจุดเด่นของภาคตะวันออก คือ อุตสาหกรรมท่องเที่ยว
ภาคตะวันออก มีแหล่งท่องเที่ยวที่มีชื่อเสียงหลายแห่ง
เช่น หาดพัทยา, เกาะช้าง, เกาะล้าน
ปี พ.ศ. 2562 มีจำนวนนักท่องเที่ยวทั้งชาวไทยและต่างชาติ เดินทางไปท่องเที่ยวประมาณ 38 ล้านคน 
และมีรายได้จากการท่องเที่ยวกว่า 361,000 ล้านบาท
อย่างไรก็ตาม
ถ้าอ่านมาถึงตรงนี้แล้วคิดว่าตัวเลขเหล่านี้สวยหรู
ความจริงก็อาจจะไม่ใช่แบบนั้นเสียทีเดียว
เพราะตัวเลขที่กล่าวมา
ทั้งรายได้ต่อหัว และ นักท่องเที่ยวจะกระจุกตัวอยู่เพียงไม่กี่จังหวัด
โดยเฉพาะจังหวัดที่มีนิคมอุตสาหกรรมหรือสถานที่ท่องเที่ยว อย่างเช่น ชลบุรีและระยอง
ซึ่งก็อาจเกิดคำถามตามมาก็คือ รายได้นั้นตกไปอยู่ที่บริษัท โรงงาน โรงแรม ขนาดใหญ่เท่านั้นหรือไม่
อย่างไรก็ตาม ก็ปฏิเสธไม่ได้ว่า บริษัท โรงงาน โรงแรม เหล่านี้ก็มีส่วนช่วยในการจ้างงานให้กับคนในพื้นที่ได้ไม่น้อย
แต่โจทย์ที่สำคัญก็คือ เราจะสามารถทำให้เศรษฐกิจในพื้นที่ส่วนอื่นๆ ของประเทศ มั่งคั่งแบบภาคตะวันออกได้อย่างไร..
----------------------
พบกับ หนังสือ ลงทุนแมน 13.0 ที่อัดแน่นไปด้วยกรณีศึกษาและมุมมองธุรกิจที่น่าสนใจ
พร้อมให้คุณเป็นเจ้าของแล้ววันนี้ที่
Lazada: 
Shopee: 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-